
federació serveis a la ciutadania 
sector intervenció social i 
atenció a les persones 


Arribem a final d'any i continua el bloqueig salarial del conveni 
d'Acció sociall Ja van 4 anysl 


Com sabeu, en els darrers mesos, després de l'intent fallit de mediació a través del Departament de treball 
l'octubre de 2021, hem continuat intentant desbloquejar la negociació del Conveni d'Acció Social de Catalunya 
en matèria salarial i classificació professional. Hem mantingut reunions amb responsables de l'Àrea de Drets 
Socials de la Generalitat, diferents grups parlamentaris i concentracions mensuals en diferents punts. 

Aquesta negociació està sent força complexa i difícil atesa, d'una banda, la falta de predisposició de la patronal 
en parlar de res que impliqui cost econòmic i, d'altra, la necessitat imperiosa d'encetar d'una vegada per totes un 
increment salarial que arribi a les persones treballadores del sector. 

Abans de la crisi sanitària generada per la COVID-19, la situació laboral del conjunt de treballadors i 
treballadores ja era precària per la pèrdua de poder adquisitiu i la manca de prevenció i protecció davant les 
agressions provocades pels usuaris. A més, l'esforç i la dedicació dels professionals davant la pandèmia no ha 
servit per a que la patronal reconegués el paper fonamental que juguem els professionals del sector per a 
garantir el dret d'atenció a les persones en risc d'exclusió. 

Ara encetem l'últim trimestre de 2022, després d'un període vacacional marcat per una emergència climàtica 
cada cop més difícil d'amagar. La realitat socioeconòmica continua marcada per la incertesa sobre com 
evolucionarà la economia i l'ocupació. Amb les dades d'inflació conegudes, condicionades per la conjuntura 
internacional i el preu de l'energia, el futur immediat apunta especialment complicat, dur i convuls. 

Des de CCOO mantenim que el primer que s'ha de posar damunt de la taula és la questió retributiva, la pèrdua 
de poder adquisitiu i expressem la urgència d'acordar a curt termini un increment salarial que pugui satisfer part 
de les demandes de les persones treballadores juntament amb una classificació professional on es prevegi que 
els actuals grups professionals llicenciats i diplomats passin a unificar-se en el grup professional de Personal 
tècnic superior graduat amb un mateix salari, que seria el que actualment cobren els llicenciats. Pel que fa a 
l'actual grup professional personal qualificat es proposa un desdoblament, per una banda el personal qualificat 
passa a denominar-se personal tècnic i, per altra banda, es crea un grup professional per tècnics superiors 
(cicles formatius de grau superior, p.e. integradors socials) que hauria de cobrar més del que cobra actualment 
el personal qualificat. Considerem que aquesta proposta és un bon punt de trobada per assolir un preacord en 
matèria salarial i donar un impuls a la negociació del Conveni que permeti el seu avançament definitiu amb 
millores de caire social i la definició dels grups professionals. 

Per la seva banda La Confederació (patronal del sector d'acció social) en la darrera reunió de mesa de 
negociació va acceptar aquesta classificació professional, però no la nostra proposta retributiva. Tampoc van 
concretar quan aquests treballadors graduats universitaris (educadors, treballadors socials, etc.) arribaran a 
cobrar el que els hi correspon d'acord amb la nova classificació professional (salaris dels actuals llicenciats). 


En la seva proposta d'acord parcial, només estan disposats a parlar d'un augment del salaris en un 390 per a 
(directors, subdirectors, antics llicenciats i el nou grup professional de cicles formatius de grau mig) i un 4,290 per 
la resta (antics diplomats, nous cicles formatius de grau superior i antics personal d'administració i serveis) per 
aquest 2022. 

En CCOO pensem que aquesta proposta patronal és insuficient, ja que ara mateix el conveni marc 
estatal de "acción e intervención social" està en molts casos per sobre del nostre conveni, i entenem 
que el nou conveni català ha de respectar com a mínim les condicions en matèria de classificació 
professional, estructura i règim salarial (entre d'altres) del conveni marc estatal. Exigim, per tant, que la 
patronal faci un replantejament de la seva proposta de pujada salarial i que l'acompanyi d'altres 
elements i/o millores socials per garantir que no quedi per sota de les condicions del conveni marc 
estatal. 

Dit això, des de CCOO considerem que sigui quin sigui el preacord en matèria retributiva al què s'arribi a la taula 
de la comissió negociadora del Conveni haurà de ser sotmès a consulta de les persones treballadores sota el 
Conveni d'Acció Social per la seva ratificació. 

En definitiva, ens aboquem a una tardor complexa i difícil, on des del sindicalisme de classe continuarem amb la 
negociació i la mobilització per impulsar la negociació col-lectiva, per aconseguir d'una per totes una 
transformació real de llarg abast que es tradueixi en millores continuades en quantitat i qualitat en el conjunt de 
les persones treballadores afectades pel conveni. 

